Document ID: 32008R1183

KOMISIJAS REGULA (EK) Nr. 1183/2008
(2008. gada 28. novembris),
ar ko groza Regulu (EK) Nr. 1019/2002 par olīveļļas tirdzniecības standartiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 113. panta 1. punkta a) apakšpunktu un 121. panta h) punktu saistībā ar tās 4. pantu,
tā kā:
(1)
Komisijas Regulā (EK) Nr. 1019/2002 (2) ir paredzēta apzīmējumu sistēma dažām neobligātajām norādēm attiecībā uz olīveļļu. Saskaņā ar minētās regulas 5. panta c) punktu neapstrādātas olīveļļas organoleptiskās īpašības uz marķējuma norāda vienīgi tad, ja tās ir noteiktas, izmantojot analīzes metodi, kas paredzēta Komisijas 1991. gada 11. jūlija Regulā (EEK) Nr. 2568/91 par olīveļļas un olīvu izspaidu eļļas īpašībām un attiecīgajām analīzes metodēm (3). Saskaņā ar Regulas (EK) Nr. 1019/2002 12. panta 2. punktu šis noteikums jāpiemēro no 2008. gada 30. novembra.
(2)
Darbs pie jaunu organoleptisko īpašību novērtēšanas metožu izstrādes, ko uzsākusi Starptautiskā Olīveļļas padome (SOP) un kas ļauj paplašināt neapstrādātas olīveļļas pozitīvo īpašību apzīmējumu gammu, ir pabeigts 2007. gada novembrī. Lai Kopienas regulējumu pielāgotu SOP pārskatītajai metodei, ir jāgroza Regulas (EK) Nr. 1019/2002 5. panta c) punkts. Regulējuma pielāgošana iekļaujas pasākumos, kuru mērķis ir grozīt vairākus noteikumus par olīveļļas marķējumu, kuri stāsies spēkā 2009. gada 1. jūlijā. Spēkā esošo 5. panta c) punkta noteikumu piemērošana īsā laikposmā, proti, no 2008. gada 30. novembra līdz 2009. gada 30. jūnijam, nav lietderīga it īpaši uzņēmējiem, kuriem būs jāpielāgo savu produktu marķējums.
(3)
Attiecīgi Regulas (EK) Nr. 1019/2002 5. panta c) punkta piemērošana ir jāatliek līdz 2009. gada 1. jūlijam.
(4)
Tāpēc attiecīgi jāgroza Regula (EK) Nr. 1019/2002.
(5)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1019/2002 12. panta 2. punkta trešo daļu aizstāj ar šādu tekstu:
“5. panta c) punktu piemēro no 2009. gada 1. jūlija.”
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2008. gada 30. novembra.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 28. novembrī

Labels: 3
17